Súradnice: 42°09′02″S 24°45′02″V﻿ / ﻿42,15056°S 24,75056°V﻿ / 42.15056; 24.75056

**Dom Artina Gidikova** (bulh. Къща на Артин Гидиков – *Kăšta na Artin Gidikov*) je meštiansky dom z obdobia bulharského národného obrodenia, nachádzajúci sa v centrálnej časti mesta Plovdiv v Plovdivskej oblasti v južnom Bulharsku.

Lokalita
--------

Dom Artina Gidikova leží v centrálnej časti mesta Plovdiv v hraniciach architektonicko-historickej rezervácie Starý Plovdiv na ulici „4 januari" (bulh. улица „4 януари") č. p. 15 a zároveň ulici „Artin Gidikov" (bulh. улица „Артин Гидиков") v severozápadnom úpätí tzv. Trojpahorčia. Na mieste, kde dom stojí sa v čase jeho výstavby nachádzala plovdivská arménska štvrť.

Dejiny a súčasnosť
------------------

Dom dal postaviť v roku 1848 bohatý plovdivský obchodník a farmár Stepan Chindlijan ako veno pre svoju dcéru, ktorá sa vydala za Arména Artina Gidikova, ktorý sa do Plovdivu presťahoval z Kišiňova. V roku 1995 budova získala štatút kultúrnej pamiatky. V súčasnosti je budova reštaurovaná a nachádzajú sa v nej stále expozície venované významnému bulharskému umelcovi Cankovi Lavrenovovi a jeho dielam.

Charakteristika
---------------

Dom Artina Gidikova je dvojposchodová budova obytného domu, charakteristická prítomnosťou všetkých základných elementov bulharského obrodeneckého baroka plovdivského typu, pričom je typickým predstaviteľom tohto staviteľského slohu. Do domu sa vchádza z dvora cez portikus tvorený štyrmi stĺpmi. Prednú fasádu budovy nad portikom tvorí presklený rizalit zakončený ozdobným frontónom. Budova je zvonku i zvnútra dekorovaná ozdobnými pilastrami. Na fasáde múru ohradzujúceho dvor okolo budovy sa nachádza malá arkierová stavba tvorená jednou miestnosťou, ktorá slúžila ako pozorovateľňa. Riešená je ako obojstranný arkier. Do tejto miestnosti sa vchádza po schodisku.

Prvá a hlavná miestnosť za vchodom do budovy je priestorný salón, pričom po obidvoch bočných stranách tejto miestnosti sa nachádzajú po dve symetricky umiestnené izby. Druhé poschodie budovy má totožné symetrické rozvrhnutie izieb ako prvé poschodie. Priestor v priestore rizalitu nad portikom slúži ako vyvýšené pódium v salóne na na druhom poschodí. Salóny na obidvoch poschodiach sú elipsovitého pôdorysu a vyznačujú sa veľmi bohatou dekoráciou. Stropy v miestnostiach sú zdobené drevorezbou, rovnako ako dvere v dome. V miestnostiach sa nachádzajú tzv. alafrangy (*alafranga* je špecifický výraz pre dekoratívnu niku v interiéri bulharských obrodeneckých domov), zdobené sadrovými ornamentami.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č.4 z roku 1995, pričom ako dôvod ochrany bola uvedená architektonicko-umelecká hodnota budovy. Názov budovy ako je uvedený na zozname kultúrnych pamiatok národného významu je *Kăšta na Artin Gidikov* (bulh. Къща на Артин Гидиков, doslova *Dom Artina Gidikova*).

Zaujímavosť
-----------

* Plovdivský obchodník arménskeho pôvodu, Artin Gidikov, sa prisťahoval do Plovdivu a ostal v tomto meste žiť. Do mesta sa prisťahoval z Kišiňova z vtedajšej Besarabskej gubernie, kde sa narodil v roku 1813. Počas svojho pobytu v Plovdive sa stal veľkou autoritou medzi spoluobčanmi, ale aj vo vzťahu k osmanským autoritám. Ku koncu 70. rokov 19. storočia sa prejavil významným aktom milosrdenstva, keď sa mu aj vďaka svojim kontaktom podarilo vykúpiť životy 52 svojich bulharských spoluobčanov – revolucionárov, ktorí boli väznení osmanskými orgánmi po potlačení Aprílového povstania v roku 1876 a mali byť obesení.

Galéria
-------

* Celkový pohľad na budovu zo západuCelkový pohľad na budovu zo západu
* Pohľad na budovu zo severuPohľad na budovu zo severu
* Pohľad na časť ohradenia okolo budovyPohľad na časť ohradenia okolo budovy
* Detailný pohľad na rizalit na prednej fasáde budovyDetailný pohľad na rizalit na prednej fasáde budovy
* Detailný pohľad na arkier v ohradení budovyDetailný pohľad na arkier v ohradení budovy

Referencie
----------

1. 1 2 3 4 5 6 7 8 9 10 11 12 13 14 15 16 17  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 222 – 223. (po bulharsky)
2. 1 2 3 4 5 6  MATEEV, Matej. Plovdiv – Stolicata na bălgarskija barok. Plovdiv : Nacionalna akademija na architekturata. 2003. 728 s. ISBN 9789549103816. S. 201 – 205. (po bulharsky)
3. 1 2 3 4 5 6 7  mc.government.bg
4. 1 2 3 4 5 6  opoznai.bg
5. ↑  KOLEKTÍV AUTOROV. Goľama enciklopedija Bălgarija – Tom 1. Sofia : Knigoizdatelska kăšta "Trud". 2011. 416 s. ISBN 9789543981366. S. 38 – 39. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Dom Artina Gidikova**